
SIŪLOMO TRANSKRIBAVIMO ĮRANKIO (SPRENDIMO) VEIKIMO 
PRISTATYMO PROCEDŪRA


1. Tiekėjų siūlomų transkribavimo įrankių (sprendimų) (toliau – ir įrankis) veikimo pristatymo procedūra (toliau – pristatymas) vyks vienu metu gyvai perkančiosios organizacijos patalpose (kiekvienam tiekėjui bus skiriamos atskiros patalpos), adresu Gedimino pr. 53, Vilnius. 

2. Apie pristatymo procedūrą perkančioji organizacija tiekėjus informuos Centrinės viešųjų pirkimų informacinės sistemos (toliau – CVP IS) susirašinėjimo priemonėmis ne vėliau kaip prieš 5 (penkias) darbo dienas iki pristatymo pradžios ir pateiks informaciją apie tikslią pristatymo vietą ir laiką. 

3. Jei nustatytu laiku tiekėjo atstovai negali dalyvauti pristatyme dėl pagrįstų priežasčių, jie privalo nedelsiant, bet ne vėliau kaip likus 1 (vienai) darbo dienai iki pristatymo pradžios, CVP IS susirašinėjimo priemonėmis informuoti apie tai perkančiąją organizaciją, kad būtų galima suderinti kitą pristatymo laiką.

4. Pristatyme dalyvaus perkančiosios organizacijos pirkimą atliekančios viešųjų pirkimų komisijos nariai ir ekspertai. 

[bookmark: _GoBack]5. Perkančioji organizacija protokoluos transkribavimo įrankio (sprendimo) veikimo pristatymą. Protokole fiksuojama pristatymo eiga (pradžios ir pabaigos laikas), dalyvaujantys asmenys, pristatymo metu pateikti klausimai tiekėjui ir jo atsakymai į juos, kita aktuali informacija. Pristatymo metu bus daromas garso ir vaizdo įrašas, kuris bus saugomas kartu su kitais perkančiosios organizacijos dokumentais teisės aktų nustatyta tvarka. Įrašas bus laikomas konfidencialia pirkimo informacija.

6. Pristatymo metu sutrikus interneto ryšiui, ir jei šie sutrikimai turi pasekmių įrankio pristatymo kokybei ir vertinimo rezultatams, pristatymas gali būti nukeliamas ir organizuojamas iš naujo, sudarant visiems tiekėjams vienodas sąlygas pademonstruoti savo įrankio veikimą (prireikus organizuojant pristatymus iš naujo, parenkant naujus garso įrašus). Tiekėjai informuojami apie naują pristatymo laiką atskiru pranešimu CVP IS susirašinėjimo priemonėmis arba tiesiogiai, jei pristatymus numatoma pakartoti (organizuoti iš naujo) tą pačią dieną.

7. Tiekėjai privalės savo siūlomų transkribavimo įrankių (sprendimų) veikimą pademonstruoti pagal konkurso sąlygų 9.20 punkte nurodytus reikalavimus.

8. Pristatymas vyks lietuvių kalba.

9. Pristatymui reikalingu kompiuteriu ir (ar) kita technine įranga turi pasirūpinti patys tiekėjai. Pristatymas vyks realiu laiku, t. y. nėra galimybės garso įrašus transkribuoti iš anksto, iki nustatyto pristatymo laiko.

10. Perkančioji organizacija paskirs ne mažiau kaip 3 (tris) ir ne daugiau kaip 5 (penkis) ekspertus stebėti ir vertinti transkribavimo įrankių (sprendimų) kokybę. Ekspertai atliks tiekėjų siūlomų transkribavimo įrankių (sprendimų) veikimo kokybės ir atitikties techninėje specifikacijoje nustatytiems reikalavimams vertinimą pagal konkurso sąlygų 9.20 punkte nurodytus reikalavimus.

11. Pristatymo metu ekspertai, siekdami objektyviai įvertinti tiekėjų įrankių galimybes, vadovaudamiesi lygiateisiškumo principu, gali užduoti tiekėjams patikslinančius klausimus, susijusius su pristatomo įrankio funkcijomis. 

12. Jei dėl tiekėjo sąlygotų techninių kliūčių tiekėjas negali pademonstruoti transkribavimo įrankio (sprendimo) veikimo, pristatymas atidedamas ne ilgiau kaip 1 (vienai) valandai. Per šį laiką tiekėjas turi pašalinti technines kliūtis ir tęsti pristatymą (atidėjimų gali būti ne daugiau kaip 3 (trys), atidėjimai fiksuojami pristatymo protokole). 

13. Jeigu tiekėjas negali pademonstruoti įrankio veikimo, bus laikoma, kad pasiūlymas neatitinka konkurso sąlygų reikalavimų, išskyrus Kalbėtojų atskyrimo kokybės (T2) ir Kalbėtojų atpažinimo kokybės (T3) funkcionalumų pristatymą. Tiekėjui, nepristačiusiam atitinkamo (Kalbėtojų atskyrimo ar Kalbėtojų atpažinimo) funkcionalumo, už jį (juos) bus skiriama 0 balų. 

14. Neatitinkančiu konkurso sąlygų reikalavimų taip pat bus laikomas ir atmetamas pasiūlymas tiekėjo, kuris nustatytu laiku neatvyko ir CVP IS susirašinėjimo priemonėmis nepateikė prašymo pakeisti nustatytą laiką.

15. Tiekėjas iš perkančiosios organizacijos gautus asmens duomenis privalo naudoti tik siūlomo transkribavimo įrankio (sprendimo) pristatymo tikslu ir po pristatymo privalo asmens duomenis ištrinti. 

